“Sog‘lom turmush tarzi” platformasi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “Sog‘lom turmush tarzini keng tatbiq etish va ommaviy sportni yanada rivojlantirish chora-tadbirlari to‘g‘risida” 2020-yil 30-oktabrdagi PF-6099-son Farmoni ijrosi yuzasidan Vazirlar Mahkamasi qaror qiladi:
 1. O‘zbekiston Respublikasi Turizm va sport vazirligi, Axborot texnologiyalari va kommunikatsiyalarini rivojlantirish vazirligi, Sog‘liqni saqlash vazirligi hamda Moliya vazirligi tomonidan aholini kunlik yurish va yugurishga targ‘ib qilish maqsadida “Sog‘lom turmush tarzi” platformasi (keyingi o‘rinlarda — platforma) yaratilganligi ma’lumot uchun qabul qilinsin.
 2. Quyidagilarni nazarda tutuvchi “Sog‘lom turmush tarzi” platformasi faoliyatini tashkil etish tartibi to‘g‘risidagi nizom ilovaga muvofiq tasdiqlansin:
 platformaning mobil ilovasi va veb-portalidan foydalanish tartibi;
 mobil ilova orqali fuqarolarning erishgan natijalariga ko‘ra rag‘batlantirish;
 mobil ilova orqali idoralararo baholash reytingini aniqlash hamda uning g‘oliblarini rag‘batlantirish;
 platformada to‘lovlarni amalga oshirish tartibi.
 3. Belgilab qo‘yilsinki:
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan platforma to‘liq ishga tushirilganidan so‘ng doimiy texnik jihatdan qo‘llab-quvvatlash sharti bilan Turizm va sport vazirligiga o‘tkazib beriladi; 
 “Aloqabank” aksiyadorlik-tijorat banki platforma faoliyatida texnik imkoniyatlarini inobatga olgan holda xizmat ko‘rsatuvchi bank hisoblanadi;
 platforma faoliyati tegishliligiga ko‘ra Turizm va sport vazirligi, Moliya vazirligi, Axborot texnologiyalari va kommunikatsiyalarini rivojlantirish vazirligi hamda Sog‘liqni saqlash vazirligi tomonidan nazorat qilib boriladi. Bunda: 
 Axborot texnologiyalari va kommunikatsiyalarini rivojlantirish vazirligi — platforma doimiy ravishda haqqoniy va faol ishlab turishi, shuningdek uning doimiy texnik qo‘llab-quvvatlanishi;
 Moliya vazirligi — fuqarolarning platformadagi elektron hamyoniga o‘tkazilishi bilan bog‘liq to‘lovlarning moliyalashtirilishi;
 Turizm va sport vazirligi — platformadan foydalanish shartlarini buzgan fuqarolarning ishtirokiga cheklovlar o‘rnatish, shuningdek ular to‘g‘risidagi ma’lumotlarni tahlil qilish, tuzilgan reytinglar shaffofligi va oshkoraligi ta’minlanishi;
 Sog‘liqni saqlash vazirligi — platformada foydalanuvchilar uchun taqdim etilayotgan taomlar kilokalloriyasi to‘g‘risidagi ma’lumotlarning ishonchliligi uchun javobgar hisoblanadi.
 4. O‘zbekiston Respublikasi Turizm va sport vazirligi:
 manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin;
 Axborot texnologiyalari va kommunikatsiyalarini rivojlantirish vazirligi bilan birgalikda 2022-yil 1-yanvarga qadar platforma faoliyatini tashkil etish natijalari puxta tahlil qilingan holda, mazkur tizimni yanada takomillashtirish yuzasidan asoslantirilgan takliflarni Vazirlar Mahkamasiga kiritsin.
 5. Belgilansinki, platforma 2021-yil 10-maydan test rejimda ishlaydi hamda 2021-yil 1-iyundan boshlab platforma to‘liq ishga tushiriladi va to‘lovlar belgilangan tartibda amalga oshiriladi.
 6. Mazkur qarorning bajarilishini nazorat qilish O‘zbekiston Respublikasi Bosh vaziri o‘rinbosari — turizm va sport vaziri A.A. Abduxakimov zimmasiga yuklansin.
 1. Ushbu Nizom “Sog‘lom turmush tarzi” platformasi (keyingi o‘rinlarda — platforma) faoliyatini tashkil etish tartibini belgilaydi.
 2. Platforma aholini kunlik yurish va yugurishga targ‘ib qilish maqsadida tashkil etilgan bo‘lib, u orqali:
 O‘zbekiston hududida bir sutka davomida o‘n ming va undan ortiq qadam yurgan 18 va undan yuqori yoshdagi O‘zbekiston Respublikasi fuqarosining platformadagi elektron hamyoniga 3 ming so‘mdan;
 har oyda har bir tuman (shahar) bo‘yicha eng ko‘p yurgan shaxsga 300 ming so‘mdan, har bir hudud bo‘yicha eng ko‘p yurgan shaxsga 500 ming so‘m, respublika bo‘yicha eng ko‘p yurgan shaxsga 1 mln so‘m qo‘shimcha ravishda platformadagi elektron hamyoniga o‘tkaziladi.
 3. Ushbu Nizomda quyidagi asosiy tushunchalar qo‘llaniladi:
 akkaunt — platforma foydalanuvchisining ro‘yxatdan o‘tgan qisqacha nomi;
 autentifikatsiya — foydalanuvchi identifikatorini tekshirish uchun foydalanuvchi nomi va paroli kabi ma’lumotlarini tekshirish bilan bog‘liq jarayon;
 veb-portal — aholiga sog‘lom turmush tarzini tatbiq etish, targ‘ibot va tashviqot ishlarini tashkillashtirishda xizmat ko‘rsatuvchi hamda vazirlik va idoralar, mahalliy davlat hokimiyati organlari va boshqa tashkilotlarda platformada ro‘yxatdan o‘tgan xodimlarning yurish natijalariga ko‘ra, reytingini tuzuvchi dasturiy mahsulot;
 mobil ilova — platformada ro‘yxatdan o‘tgan fuqarolarga sog‘lom turmush tarzini tatbiq etuvchi, yurish natijasini ko‘rsatib boruvchi hamda fuqarolarga elektron hamyoniga kelib tushgan mablag‘larni ko‘rib borish va to‘lov tizimlari orqali sarf qilishda foydalanadigan dasturiy mahsulot;
 ro‘yxatdan o‘tish — platforma foydalanuvchisini identifikatsiyalash va u to‘g‘risidagi shaxsiy ma’lumotlarini qayta ishlash uchun mo‘ljallangan Yagona identifikatsiya tizimidan ro‘yxatdan o‘tish;
 fuqaro — mobil ilovadan hamda veb-portaldan foydalanuvchi, 18 va undan yuqori yoshdagi O‘zbekiston Respublikasining fuqarosi;
 elektron hamyon — foydalanuvchilarning shaxsiy kabinetida elektron pul mablag‘lari saqlanadigan va ulardan foydalanish imkonini beradigan dasturiy ta’minot.
 4. Platforma mobil ilova va veb-portal dasturiy mahsulotlaridan iborat bo‘ladi. Bunda, mobil ilova orqali platformada ro‘yxatdan o‘tgan fuqarolarning qadamlari to‘g‘risidagi ma’lumot veb-portalga integratsiya qilingan holda, Turizm va sport vazirligi tomonidan ko‘rib boriladi. Veb-portal orqali vazirlik va idoralar, mahalliy davlat hokimiyati organlari va boshqa tashkilotlarning platformada ro‘yxatdan o‘tgan xodimlarini yurish natijalari reytingi tuziladi hamda mazkur veb-portalda yoritib boriladi.
 5. To‘lovlarni to‘lab berish hamda reyting baholash oshkoralik, xolislik, adolatlilik, tenglik va shaffoflik prinsiplari asosida amalga oshiriladi.
 6. “Sog‘lom turmush tarzi” platformasidan foydalanish hamda pul o‘tkazmalarini fuqarolarning elektron hamyoniga qadar kelib tushishi ushbu Nizomga 1-ilovada keltirilgan sxemaga muvofiq amalga oshiriladi.
 7. Mobil ilovadan foydalanish uchun fuqarolar Google Play Market yoki AppStore internet do‘konlaridan mobil ilovani yuklab olishi hamda Android operatsion tizimida Google Fit, iOS operatsion tizimida NealthKit ilovalarini mobil qurilmasiga o‘rnatishi lozim.
 8. Mobil ilovadan foydalanish uchun foydalanuvchining telefon qurilmasi Android yoki iOS operatsion tizimlaridan birida ishlashi va akselerometr qurilmasiga ega bo‘lishi kerak.
 9. Fuqaro mobil ilovadan foydalanishi uchun “Elektron hukumat” tizimi foydalanuvchilarini identifikatsiyalashning yagona axborot tizimi (id.egov.uz) orqali ro‘yxatdan o‘tgan bo‘lishi hamda autentifikatsiya va identifikatsiyasini amalga oshirishi zarur.
 10. Mobil ilovadan foydalanishi uchun fuqarolar faqat bitta qurilmadan ro‘yxatdan o‘tishi lozim va uning qadamlari faqat shu qurilma ma’lumotlari asosida hisobga olinadi.
 11. Fuqaro mobil ilovadan ro‘yxatdan o‘tgandan keyin unga elektron hamyon ochiladi va tegishli to‘lovlar mazkur hamyon orqali amalga oshiriladi.
 12. Fuqaroning har kunlik yurgan qadamlari hisobi mobil qurilmadagi qadamlarni hisoblash moduli orqali yuritiladi.
 13. Fuqaroning O‘zbekiston Respublikasi hududidagi bir sutka davomida o‘n ming va undan ortiq qadam yurganligi, har oyda har bir tuman (shahar), har bir hudud, respublika bo‘yicha eng ko‘p yurganligi platforma orqali avtomatik tarzda aniqlanadi hamda Turizm va sport vazirligining “Aloqabank” aksiyadorlik-tijorat bankida (keyingi o‘rinlarda — “Aloqabank” ATB) ochilgan tranzit hisobvarag‘i orqali to‘lovlar amalga oshiriladi.
 14. Turizm va sport vazirligi tomonidan buyurtma platforma ma’lumotlari asosida avtomatik tarzda shakllantiriladi va Moliya vazirligining G‘aznachiligiga moliyalashtirish uchun yuboriladi. Buyurtmaga muvofiq Turizm va sport vazirligining Moliya vazirligi G‘aznachiligida ochilgan shaxsiy g‘azna hisobvarag‘idan vazirlikning “Aloqabank” ATBda ochilgan tranzit hisobvarag‘i orqali fuqaroning elektron hamyoniga o‘tkazib beriladi.
 15. Fuqaroga mobil ilovadan foydalangan holda uning elektron hamyoniga kelib tushgan to‘lovlar bo‘yicha ma’lumotlarni ko‘rib borish, shuningdek elektron hamyonidagi mablag‘larni bank kartalariga o‘tkazish yoki to‘lovlarni amalga oshirish imkoniyati taqdim etiladi.
 16. Fuqaro tomonidan uning elektron hamyonidan bank kartasiga mablag‘lar o‘tkazilganda yoki to‘lov amalga oshirilganda to‘lov summasi elektron hamyon tizimi orqali ushbu hamyonga biriktirilgan Yagona virtual karta hisobvarag‘idan amalga oshiriladi.
 17. Yagona virtual karta hisobvarag‘idan amalga oshirilgan tranzaksiyalar “Aloqabank” ATB tomonidan mustaqil ravishda Turizm va sport vazirligining ushbu bankdagi depozit hisobvarag‘i mablag‘lari hisobidan qoplanadi.
 18. Veb-portal orqali aholiga sog‘lom turmush tarzini tatbiq etuvchi hamda vazirlik va idoralar, mahalliy davlat hokimiyati organlari va boshqa tashkilotlarda platformada ro‘yxatdan o‘tgan xodimlarning yurish natijalariga ko‘ra, reytingi to‘g‘risidagi ma’lumotlar taqdim etiladi. 
 19. Veb-portaldagi vazirlik va idoralar, mahalliy davlat hokimiyati organlari va boshqa tashkilotlarning platformada ro‘yxatdan o‘tgan xodimlari va ularning yurish natijalari to‘g‘risidagi ma’lumotlar mobil ilovadagi ma’lumotlardan avtomatik tarzda olinadi.
 20. Bir sutka davomida o‘n ming va undan ortiq qadam yurgan fuqarolar hamda bir oy davomida har bir tuman (shahar), hudud hamda respublika bo‘yicha eng ko‘p yurgan shaxslar mobil ilova orqali avtomatlashgan tarzda Turizm va sport vazirligi tomonidan tahlil qilinadi.
 Tahlil natijalariga ko‘ra, mobil ilova orqali ro‘yxatdan o‘tgan fuqaro bir sutka davomida o‘n ming va undan ortiq qadam yurgan taqdirda, uning elektron hamyoniga uch ming so‘m o‘tkazib beriladi.
 Har oyda uzluksiz ravishda har bir tuman (shahar) bo‘yicha eng ko‘p yurgan shaxsga 300 ming so‘mdan, har bir hudud bo‘yicha eng ko‘p yurgan fuqaroga 500 ming so‘m, respublika bo‘yicha eng ko‘p yurgan fuqaroga 1 mln so‘m qo‘shimcha ravishda elektron hamyoniga o‘tkazib beriladi.
 Har oyda uzluksiz ravishda har bir tuman (shahar) bo‘yicha, har bir hudud bo‘yicha, respublika bo‘yicha eng ko‘p yurgan fuqarolar ko‘rsatkichlari teng bo‘lib qolgan hollarda, yuqorida belgilangan miqdordagi mablag‘lar ularning har biriga to‘lab beriladi.
 Platformada fuqaroning yurgan qadamlari hisobi soat 00-00 dan 23-59 gacha yuritiladi.
 Mobil ilova ish faoliyati davomida texnik nosozliklar kelib chiqadigan taqdirda, tegishli pul mablag‘lari 24 soat davomida o‘tkazib beriladi.
 21. Turizm va sport vazirligining Moliya vazirligining G‘aznachiligida ochilgan shaxsiy g‘azna hisobvarag‘iga tushadigan tegishli daromadlar manbalarining bir me’yorda doimiy tushish imkoniyati cheklanganligini inobatga olib, mazkur shaxsiy g‘azna hisobvarag‘ida 500,0 mln so‘mdan kam mablag‘ qolsa, mobil ilova bo‘yicha foydalanuvchilarga to‘lovlar, ushbu shaxsiy g‘azna hisobvarag‘ida 5,0 mlrd so‘mgacha mablag‘lar bo‘lgunga qadar, avtomatik tarzda to‘xtatiladi.
 Agar shaxsiy g‘azna hisobvarag‘ida mablag‘lar 5,0 mlrd so‘mdan oshsa, shu kundan boshlab mobil ilovada o‘n ming va undan ortiq qadam yurgan fuqarolarga to‘lovlar avtomatik tarzda amalga oshirilishi boshlanadi.
 Bunda, shaxsiy g‘azna hisobvarag‘idagi mablag‘lar 500,0 mln so‘mdan 5,0 mlrd so‘mgacha bo‘lgungacha davrda mobil ilovada o‘n ming va undan ortiq qadam yurgan fuqarolarga to‘lanadigan to‘lovlar to‘lanmaydi.
 Shu bilan birga, ushbu bandda nazarda tutilgan shartlar har oyda uzluksiz ravishda har bir tuman (shahar) bo‘yicha eng ko‘p yurgan fuqaroga 300 ming so‘mdan, har bir hudud bo‘yicha eng ko‘p yurgan fuqaroga 500 ming so‘m, respublika bo‘yicha eng ko‘p yurgan fuqaroga 1 mln so‘mdan to‘lanadigan to‘lovlarga nisbatan tatbiq etilmaydi.
 22. Turizm va sport vazirligi tomonidan amalga oshirilgan to‘lovlar bo‘yicha hisobotlar, reyting natijalari to‘g‘risidagi ma’lumotlar, shuningdek Moliya vazirligining G‘aznachiligida ochilgan Turizm va sport vazirligining shaxsiy g‘azna hisobvarag‘idagi mablag‘lar 500,0 mln so‘mdan 5,0 mlrd so‘mgacha bo‘lgan davri haqidagi ma’lumotlar platforma veb-portalida e’lon qilinib boriladi.
 23. To‘lovlarning haqqoniyligini nazorat qilish Moliya vazirligining Davlat moliyaviy nazorati bosh boshqarmasi tomonidan amalga oshiriladi.
 24. Idoralararo baholash reytingi quyidagi mezonlar bo‘yicha 100 ballik tizimda amalga oshiriladi: 
 “Sog‘lom turmush tarzi” mobil ilovasidan ro‘yxatdan o‘tgan tashkilot xodimlari soni (jami xodimlar soniga nisbatan foizda) — 30 ballgacha;
 bir sutka davomida o‘n ming va undan ortiq qadam yurgan eng ko‘p tashkilot xodimlari soni (jami xodimlar soniga nisbatan foizda) — 50 ballgacha;
 bir sutka davomida o‘n ming va undan ortiq qadam yurgan tashkilotning 50 yoshdan oshgan eng ko‘p xodimlari uchun qo‘shimcha ravishda — 20 ballgacha baholanadi.
 25. Vazirlik va idoralar, mahalliy davlat hokimiyati organlari va boshqa tashkilotlarda platformada ro‘yxatdan o‘tgan xodimlari hamda ularning yurish va natijalari 100 ballik reyting tizimi asosida quyidagicha baholanadi:
 85,0 — 100 ball to‘planganda — “namunali”;
 71,0 — 84,9 ball to‘plaganda — “yaxshi”;
 50,0 — 70,9 ball to‘plaganda — “qoniqarli”;
 49,9 ball va undan kam ball to‘plaganda — “qoniqarsiz”.
 26. Vazirlik va idoralar, mahalliy davlat hokimiyati organlari va boshqa tashkilotlarning platformada ro‘yxatdan o‘tgan xodimlari hamda ularning yurish natijalari va yakuniy reyting baholari Turizm va sport vazirligi tomonidan tasdiqlanadi.
 27. Yarim yillik yakunida reyting ballari natijalari bo‘yicha “namunali” deb topilgan davlat organlari (tashkilotlar) rahbarlarini rag‘batlantirish (esdalik sovg‘alari, diplom va boshqalar) Turizm va sport vazirligining hamda hududiy tashkilotlar rahbarlarini rag‘batlantirish (esdalik sovg‘alari, diplom va boshqalar) hududiy ommaviy sport tadbirlarini o‘tkazish uchun rejalashtirilgan mablag‘lar hisobidan qoplanadi.
 28. Mobil ilova orqali fuqarolarning elektron hamyoniga o‘tkazmalar ularning geolokatsiyalari yordamida fuqarolar tomonidan haqiqatdan tegishli masofani bosib o‘tganligi tasdiqlangandan keyin o‘tkaziladi.
 29. Axborot texnologiyalari va kommunikatsiyalarini rivojlantirish vazirligi Turizm va sport vazirligi bilan birgalikda doimiy ravishda platformada belgilangan tartibni buzgan holda qadamlarni bajarish va elektron hamyoniga pul tushirayotgan shaxslarni aniqlashga qaratilgan monitoring tadbirlarini olib boradi.
 30. Belgilangan tartibni buzgan (buzishda gumon qilingan) fuqarolarning akkauntiga cheklovlar (vaqtincha cheklovlar) o‘rnatiladi.
 31. Ushbu Nizomning talablariga rioya etilishini nazorat qilish qonunchilik hujjatlariga muvofiq amalga oshiriladi.
 32. Ushbu Nizom talablarini buzgan shaxslar qonunchilik hujjatlariga muvofiq javobgarlikka tortiladi.